Beloning ná kunswerke tydens kaping verdwynEen van die kunswerke wat tydens die kaping gebuit is (Foto: SAPS) ŉ Beloning van R10 000 is uitgeloof vir enige inligting rakende kunswerke wat verlede maand tydens ŉ kaping in die ooste van Pretoria gebuit is. Kapt. Dave Miller, woordvoerder van die Lyttelton-polisie, sê die kaping het op 15 April omstreeks 11:30 langs die N1-snelweg naby die Solomon Mahlangu-brug in Pretoria plaasgevind. Daar was kunswerke van bekende kunstenaars – onder wie WH Coetzer, Ignatius Marx, Helene Kapp, Margaret Gradwell en Gerhard Smit – in die gekaapte voertuig. Die motor was van ŉ kunsveiling onderweg na ŉ kunsgalery waar die werk uitgestal sou word. Miller sê die motor is na die kaping teruggevind, maar die skilderye was spoorloos. Die betrokke partye bied nou ’n beloning van R10 000 vir inligting om die vermeende diewe op te spoor en die kunswerke terug te vind.